

**ประกาศองค์การบริหารส่วนตำบลบางใหญ่**

**เรื่อง รับสมัครสอบคัดเลือกบุคคลเพื่อสรรหาและเลือกสรรเป็นพนักงานจ้าง**

**ประจำปีงบประมาณ พ.ศ. 2562**

**..............................................................................**

ด้วยองค์การบริหารส่วนตำบลบางใหญ่ อำเภอบางปลาม้า จังหวัดสุพรรณบุรี มีความประสงค์จะดำเนินการรับสมัครสอบคัดเลือกบุคคลเพื่อสรรหาและเลือกสรรเป็นพนักงานจ้าง จำนวน 1 ตำแหน่ง 1 อัตรา

ดังนั้น อาศัยอำนาจตามความในพระราชบัญญัติระเบียบบริหารงานบุคคลส่วนท้องถิ่น พ.ศ. 2542 มาตรา 13 มาตรา 14 มาตรา 15 และมาตรา 25 ประกอบกับประกาศคณะกรรมการพนักงานส่วนตำบลจังหวัดสุพรรณบุรี เรื่อง มาตรฐานทั่วไปเกี่ยวกับพนักงานจ้าง ลงวันที่ 27 กรกฎาคม 2547 หมวด 4 ข้อ 19 จึงประกาศรับสมัครสอบคัดเลือกบุคคลเพื่อสรรหาและเลือกสรรเป็นพนักงานจ้าง ประจำปีงบประมาณ พ.ศ. 2562 โดยมีรายละเอียดดังต่อไปนี้

**1. ประเภทของพนักงานจ้าง ชื่อตำแหน่ง และรายละเอียดการจ้าง**

**1.1 พนักงานจ้างตามภารกิจ จำนวน 1 ตำแหน่ง 1 อัตรา ได้แก่**

ตำแหน่ง พนักงานขับรถยนต์ (ผู้มีทักษะ) จำนวน 1 อัตรา

(รายละเอียดแต่ละตำแหน่งปรากฏอยู่ในรายละเอียดเกี่ยวกับการรับสมัครแนบท้ายประกาศนี้( ภาคผนวก ก ))

**2. คุณสมบัติทั่วไป และคุณสมบัติเฉพาะสำหรับตำแหน่งของผู้มีสิทธิสมัครเข้ารับการสอบคัดเลือกเพื่อสรรหาและเลือกสรร**

**2.1 คุณสมบัติทั่วไป**

ผู้สมัครสอบจะต้องมีคุณสมบัติทั่วไปและไม่มีลักษณะต้องห้าม ดังต่อไปนี้

๑) มีสัญชาติไทย

๒) มีอายุไม่ต่ำกว่าสิบแปดปีบริบูรณ์และไม่เกินหกสิบปี

๓) เป็นผู้เลื่อมใสในการปกครองระบอบประชาธิปไตย อันมีพระมหากษัตริย์ทรงเป็นประมุข ตามรัฐธรรมนูญแห่งราชอาณาจักรไทย ด้วยความบริสุทธิ์ใจ

4) ไม่เป็นผู้ดำรงตำแหน่งข้าราชการการเมือง

5) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถหรือจิตฟั่นเฟือนไม่สมประกอบหรือเป็นโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้นสำหรับพนักงานส่วนตำบลดังต่อไปนี้

(ก) โรคเรื้อนในระยะติดต่อหรือในระยะที่ปรากฏอาการเป็นที่รังเกียจแก่สังคม

(ข) วัณโรคในระยะอันตราย

(ค) โรคเท้าช้างในระยะที่ปรากฏอาการเป็นที่รังเกียจแก่สังคม

(ง) โรคติดยาเสพติดให้โทษ

(จ) โรคพิษสุราเรื้อรัง

/6) ไม่เป็นผู้...

-2-

6) ไม่เป็นผู้บกพร่องในศีลธรรมอันดี จนเป็นที่รังเกียจของสังคม

7) ไม่เป็นกรรมการพรรคการเมือง หรือเจ้าหน้าที่พรรคการเมือง

8) ไม่เป็นบุคคลล้มละลาย

9) ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุกเพราะกระทำความผิดอาญา เว้นแต่เป็นโทษสำหรับความผิดที่ได้กระทำโดยประมาท หรือความผิดลหุโทษ

10) ไม่เป็นผู้เคยถูกลงโทษให้ออกหรือปลดออกหรือไล่ออกจากรัฐวิสาหกิจหรือหน่วยงานอื่นของรัฐ

11) ไม่เป็นข้าราชการหรือลูกจ้างของส่วนราชการ พนักงานหรือลูกจ้างของหน่วยงานอื่นของรัฐ รัฐวิสาหกิจ หรือพนักงานหรือลูกจ้างของข้าราชการส่วนท้องถิ่น

**หมายเหตุ** สำหรับผู้ที่ขาดคุณสมบัติตามข้อ (5) , (6) และ (9) มีสิทธิสมัครสอบคัดเลือกได้แต่จะมีสิทธิได้รับการจ้างเป็นพนักงานจ้างก็ต่อเมื่อมีคุณสมบัติครบถ้วนตามข้อ (5) , (6) และ (9)

**สำหรับพระภิกษุสามเณร** ไม่สามารถสมัครสอบและไม่อาจเข้าสอบแข่งขันได้ ทั้งนี้ตามหนังสือสำนักงาน ก.พ. ที่ นร 0904/ว 9 ลงวันที่ 17 พฤศจิกายน 2510 หนังสือสำนักงาน ก.ท. ที่ มท 0311/ว 5626 ลงวันที่ 23 มกราคม 2521 และตามความในข้อ 5 ของคำสั่งมหาเถรสมาคม ลงวันที่ 21 กันยายน 2521 หากสมัครแล้วบวชเป็นพระภิกษุหรือสามเณรในภายหลัง หรือระหว่างดำเนินการสรรหาก็จะไม่อนุญาตให้เข้ารับการสรรหา หากยังครองสมณเพศอยู่ในวันที่ดำเนินการสรรหา

**2.2 คุณสมบัติเฉพาะตำแหน่ง**

ผู้สมัครต้องเป็นผู้มีคุณสมบัติเฉพาะสำหรับตำแหน่งที่องค์การบริหารส่วนตำบล บางใหญ่ กำหนดไว้ในรายละเอียดเกี่ยวกับการรับสมัครแต่ละตำแหน่ง แนบท้ายประกาศนี้ (ภาคผนวก ก)

**3. กำหนดวันเวลา และสถานที่รับสมัคร**

ผู้ประสงค์จะสมัครขอรับใบสมัครและยื่นใบสมัครพร้อมหลักฐานด้วยตนเอง ได้ที่ ที่ทำการองค์การบริหารส่วนตำบลบางใหญ่ อำเภอบางปลาม้า จังหวัดสุพรรณบุรี **ตั้งแต่วันที่ 1 พฤษภาคม 2562 – 10 พฤษภาคม 2562 เวลา 08.30 - 16.30 น. ( ในวันและเวลาราชการ )**

**4. เอกสารหลักฐานการสมัคร**

ผู้สมัครต้องกรอกใบสมัครด้วยตนเองและยื่นใบสมัครพร้อมด้วยหลักฐานดังต่อไปนี้

4.1 สำเนาวุฒิการศึกษา จำนวน 1 ฉบับ

4.2 สำเนาทะเบียนบ้าน จำนวน 1 ฉบับ

4.3 สำเนาบัตรประชาชน จำนวน 1 ฉบับ

4.4 รูปถ่ายหน้าตรง ไม่สวมหมวกและไม่สวมแว่นตาดำ ขนาด 1 นิ้ว ถ่ายมาแล้วไม่เกิน 6 เดือน จำนวน 3 รูป

4.5 ใบรับรองแพทย์ ซึ่งแสดงว่าไม่เป็นโรคต้องห้ามตามที่คณะกรรมการพนักงานส่วนตำบลกำหนด ซึ่งออกให้ไม่เกิน 1 เดือน นับตั้งแต่วันที่ตรวจร่างกาย จำนวน 1 ฉบับ

4.6 หนังสืออนุญาตจากผู้บังคับบัญชา จำนวน 1 ฉบับ (ถ้ามี)

4.7 หนังสือรับรองการปฏิบัติงานขับรถยนต์สำหรับผู้สมัครตำแหน่งพนักงาน ขับรถยนต์ จากนายจ้างหรือส่วนราชการไม่น้อยกว่า 5 ปี จำนวน 1 ฉบับ

4.8 สำเนาใบอนุญาตขับรถตามกฎหมายกำหนด พร้อมรับรองสำเนาถูกต้อง จำนวน 1 ฉบับ

/4.9 หลักฐาน...

-3-

4.9 หลักฐานอื่น ๆ เช่น ใบทหารกองเกิน ( ส.ด. 9 ) , ใบเปลี่ยนชื่อตัว - สกุล , ทะเบียนสมรส , ทะเบียนหย่า ฯลฯ พร้อมสำเนา จำนวน 1 ฉบับ ( ถ้ามี )

­**หมายเหตุ** สำเนาถ่ายเอกสารทุกฉบับให้ใช้กระดาษ A4 เท่านั้น และรับรองสำเนาถูกต้องทุกฉบับ

สำหรับการสมัครสอบครั้งนี้ ให้ผู้สมัครตรวจสอบและรับรองว่าเป็นผู้มีคุณสมบัติทั่วไป และมีคุณสมบัติเฉพาะตำแหน่ง ตรงตามประกาศรับสมัคร และหากภายหลังปรากฏว่าผู้สมัครรายใด มีคุณสมบัติดังกล่าวไม่ครบถ้วน หรือไม่ถูกต้อง องค์การบริหารส่วนตำบลบางใหญ่ จะถือว่าเป็นผู้ขาดคุณสมบัติในการสมัครสอบและไม่มีสิทธิได้รับการคัดเลือก

**5. ค่าธรรมเนียมการสมัคร**

ผู้สมัครต้องเสียค่าธรรมเนียมในการสมัคร ตำแหน่งละ 100 บาท ค่าธรรมเนียมจะไม่จ่ายคืนเมื่อได้ประกาศรายชื่อผู้มีสิทธิสอบแล้ว เว้นแต่มีการยกเลิกการสอบทั้งหมด เนื่องจากมีการทุจริตหรือส่อไปในทางทุจริตจะจ่ายค่าธรรมเนียมการสมัครสอบคืนแก่ผู้สมัครสอบเฉพาะผู้ที่ไม่มีส่วนเกี่ยวข้องกับการทุจริต หรือส่อไปในทางทุจริต

**6. ประกาศรายชื่อผู้มีสิทธิเข้าสอบคัดเลือก**

องค์การบริหารส่วนตำบลบางใหญ่ จะประกาศรายชื่อผู้มีสิทธิเข้ารับการสอบคัดเลือก ใน**วันอังคารที่ 14 พฤษภาคม 2562**  ณ ที่ทำการองค์การบริหารส่วนตำบลบางใหญ่ และทางเว็บไซต์ **www.bangyai.go.th/home**

**7. กำหนดวัน เวลา สถานที่ในการสอบคัดเลือก**

7.1 ให้ผู้สมัครสอบเข้ารับการสอบคัดเลือกตามวัน เวลาและสถานที่สอบ ดังนี้

**ตำแหน่ง พนักงานขับรถยนต์ (ผู้มีทักษะ)**

|  |  |  |
| --- | --- | --- |
| **วัน / เวลา** | **วิชาที่สอบ** | **สถานที่สอบ** |
| **วันอังคารที่ 21 พฤษภาคม 2562**  เวลา 09.00 - 10.30 น. | ภาคความรู้ความสามารถทั่วไป  ( สอบข้อเขียน ) | ห้องประชุมสภา อบต.บางใหญ่ |
| เวลา 10.30 - 12.00 น. | ภาคความรู้ความสามารถเฉพาะตำแหน่ง(สอบปฏิบัติ) | ลานเอนกประสงค์ หมู่ที่ 4 ต.บางใหญ่ |
| เวลา 13.00 น. เป็นต้นไป | ภาคความเหมาะสมกับตำแหน่ง  (สอบสัมภาษณ์) | ห้องประชุมสภา อบต.บางใหญ่ |

**8. หลักเกณฑ์และวิธีการสอบ**

ผู้สมัครต้องได้รับการประเมินสมรรถนะตามหลักเกณฑ์การประเมิน ตามรายละเอียดเกี่ยวกับการสมัครแนบท้าย ( ภาคผนวก ข )

**9. หลักเกณฑ์การตัดสิน**

ผู้ที่ถือว่าเป็นผู้สอบคัดเลือกได้ จะต้องเป็นผู้สอบได้คะแนนภาคความรู้ความสามารถทั่วไป ภาคความรู้ความสามารถเฉพาะตำแหน่ง และภาคความเหมาะสมกับตำแหน่ง ไม่ต่ำกว่าร้อยละ 60

/10.การประกาศ...

-4-

**10. การประกาศผลการคัดเลือกและขึ้นบัญชีผู้สอบคัดเลือกได้**

10.1 องค์การบริหารส่วนตำบลบางใหญ่ จะประกาศรายชื่อผู้ผ่านการคัดเลือก เป็นพนักงานจ้าง **ในวันศุกร์ที่ 24 พฤษภาคม 2562 ณ ที่ทำการองค์การบริหารส่วนตำบลบางใหญ่** และทางเว็บไซต์ **www.bangyai.go.th/home**

10.2 การประกาศผลการสอบคัดเลือก องค์การบริหารส่วนตำบลบางใหญ่ จะประกาศรายชื่อผู้ที่ได้รับการคัดเลือก โดยเรียงตามลำดับที่จากผู้ได้คะแนนรวมสูงสุดลงมาตามลำดับ กรณีที่มีผู้ได้คะแนนรวมเท่ากัน ให้ผู้ได้คะแนนภาคความเหมาะสมกับตำแหน่งมากกว่าเป็นผู้อยู่ในลำดับที่สูงกว่า ถ้าได้คะแนนภาคความเหมาะสมกับตำแหน่งเท่ากันให้ผู้ได้รับเลขประจำตัวเข้ารับการคัดเลือกก่อนเป็นผู้ อยู่ในลำดับที่สูงกว่า

10.3 องค์การบริหารส่วนตำบลบางใหญ่ จะขึ้นบัญชีผู้ได้รับการคัดเลือกไว้ไม่เกิน 1 ปี นับแต่วันขึ้นบัญชี แต่ถ้ามีการสอบคัดเลือกในตำแหน่งเดียวกันนี้อีก และได้ขึ้นบัญชีผู้ผ่านการคัดเลือก ไว้ใหม่แล้วให้ถือว่าบัญชีผู้ผ่านการคัดเลือกที่ขึ้นไว้ก่อนเป็นอันยกเลิก

**11. การสั่งจ้างและการแต่งตั้ง**

11.1 ผู้ที่ผ่านการคัดเลือกเป็นพนักงานจ้าง จะได้รับการสั่งจ้างและแต่งตั้ง ในตำแหน่งที่สอบได้ตามลำดับที่ที่ขึ้นบัญชีไว้ในบัญชีผู้ได้รับการคัดเลือก และได้ตรวจสอบแล้วว่าผู้ที่ได้รับการ สั่งจ้างเป็นผู้มีคุณสมบัติทั่วไปของพนักงานจ้างและคุณสมบัติเฉพาะตำแหน่งตามที่ ก.อบต. กำหนด เว้นแต่

1 ) ผู้นั้นขอสละสิทธิ์การจ้างเป็นพนักงานจ้างในตำแหน่งที่สอบได้

2 ) ผู้นั้นไม่มารายงานตัว เพื่อจ้างเป็นพนักงานจ้างภายในเวลาที่กำหนด

3 ) ผู้นั้นมีเหตุไม่อาจเข้าปฏิบัติราชการได้ตามกำหนดเวลาที่จะจ้างเป็นพนักงานจ้างในตำแหน่งที่สอบได้

11.2 องค์การบริหารส่วนตำบลบางใหญ่ จะสั่งจ้างและแต่งตั้งผู้ที่สอบคัดเลือกได้ในตำแหน่งดังกล่าวข้างต้น ตามลำดับที่ที่ได้ประกาศขึ้นบัญชีไว้และได้รับความเห็นชอบจากคณะกรรมการพนักงานส่วนตำบลจังหวัดสุพรรณบุรี ( ก.อบต. จังหวัดสุพรรณบุรี ) และได้ตรวจสอบแล้วว่าผู้ที่ได้รับการ สั่งจ้างเป็นผู้มีคุณสมบัติทั่วไปของพนักงานจ้างและคุณสมบัติเฉพาะตำแหน่งตามที่ ก.อบต. กำหนด ทั้งนี้ หากตรวจพบภายหลังว่าผู้สอบคัดเลือกได้ เป็นผู้ขาดคุณสมบัติหรือคุณสมบัติไม่ตรงตามที่กำหนด องค์การบริหารส่วนตำบลบางใหญ่ อาจถอนรายชื่อผู้นั้นออกจากบัญชีผู้ได้รับการสอบคัดเลือกได้

จึงประกาศให้ทราบโดยทั่วกัน

ประกาศ ณ วันที่ 22 เมษายน พ.ศ. 2562

สุวรรณ พวงภู่น้อย

( นายสุวรรณ พวงภู่น้อย )

นายกองค์การบริหารส่วนตำบลบางใหญ่

**ภาคผนวก ก.**

**คุณสมบัติเฉพาะสำหรับตำแหน่ง**

**แนบท้ายประกาศองค์การบริหารส่วนตำบลบางใหญ่**

**เรื่อง รับสมัครสอบคัดเลือกบุคคลเพื่อสรรหาและเลือกสรรเป็นพนักงานจ้าง**

**ประจำปีงบประมาณ พ.ศ. 2562 ลงวันที่ 22 เมษายน 2562**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**ตำแหน่ง พนักงานขับรถยนต์ (ผู้มีทักษะ)**

**ประเภทพนักงานจ้าง** พนักงานจ้างตามภารกิจ ประเภททักษะ สังกัดสำนักปลัด

**ลักษณะงานที่ปฏิบัติ**

ปฏิบัติหน้าที่ขับรถยนต์ส่วนกลาง โดยใช้ความรู้ความชำนาญและทักษะพอสมควร ดูแลบำรุงรักษารถยนต์ส่วนกลางให้มีความพร้อมสำหรับการใช้งานได้อย่างทันท่วงทีและปลอดภัยตลอดเวลา และปฏิบัติหน้าที่อื่นที่เกี่ยวข้องหรือที่ได้รับมอบหมาย

**หน้าที่และความรับผิดชอบของตำแหน่ง**

ขับรถยนต์ส่วนกลาง บำรุงรักษารถยนต์เบื้องต้น ทำความสะอาดรถยนต์และแก้ไขข้อขัดข้องเล็ก ๆ น้อย ๆ ในการใช้รถยนต์ส่วนกลางหรืองานอื่นใดที่เกี่ยวข้องและปฏิบัติหน้าที่อื่นตามที่ผู้บังคับบัญชามอบหมาย

**คุณสมบัติเฉพาะสำหรับตำแหน่ง**

1. ไม่จำกัดวุฒิการศึกษา

2. มีความรู้ความสามารถและมีทักษะในงานที่ปฏิบัติ โดยจะต้องมีหนังสือรับรองจากนายจ้างหรือหน่วยงาน ไม่น้อยกว่า 5 ปี

3. ได้รับใบอนุญาตขับรถยนต์ตามที่กฎหมายกำหนด

**ระยะเวลาการจ้าง**

ทำสัญญาจ้างไม่เกินคราวละ 4 ปี และไม่ก่อนวันที่ ก.อบต.จังหวัดสุพรรณบุรี ได้มีมติ ให้ความเห็นชอบการจ้าง

**อัตราค่าตอบแทน**

ได้รับค่าตอบแทนในอัตราเดือนละ 9,400 บาทต่อเดือน (เก้าพันสี่ร้อยบาทถ้วน)ตามอัตราค่าตอบแทนพนักงานจ้างตามภารกิจ สำหรับผู้มีคุณวุฒิ ปวช. และผู้มีทักษะตามประกาศ ก.อบต. เรื่อง มาตรฐานทั่วไปเกี่ยวกับพนักงานจ้าง(ฉบับที่ 3) และรวมค่าครองชีพชั่วคราวตามที่กฎหมายกำหนด

**สิทธิประโยชน์**

ตามประกาศมาตรฐานทั่วไปเกี่ยวกับพนักงานจ้าง

**ภาคผนวก ข**

**หลักเกณฑ์และวิธีการสอบ**

**แนบท้ายประกาศองค์การบริหารส่วนตำบลบางใหญ่**

**เรื่อง รับสมัครสอบคัดเลือกบุคคลเพื่อสรรหาและเลือกสรรเป็นพนักงานจ้าง**

**ประจำปีงบประมาณ พ.ศ. 2562 ลงวันที่ 22 เมษายน 2562**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

องค์การบริหารส่วนตำบลบางใหญ่ จะดำเนินการสรรหาและเลือกสรรโดยวิธีการสอบแข่งขัน มี 3 ภาค ตามความเหมาะสมของตำแหน่ง โดยมีรายละเอียด ดังนี้

**1. ภาคความรู้ความสามารถทั่วไป (ภาค ก) (คะแนนเต็ม 100 คะแนน)**

**(1) วิชาความสามารถในการศึกษา วิเคราะห์และสรุปเหตุผล (คะแนนเต็ม 25 คะแนน)**

เป็นการสอบความสามารถในการศึกษา วิเคราะห์และสรุปเหตุผล โดยการให้สรุปความหรือให้จับประเด็นในข้อความหรือเรื่องราว หรือให้วิเคราะห์เหตุการณ์หรือสรุปเหตุผลทางการเมือง เศรษฐกิจหรือสังคม หรือให้หาแนวโน้มหรือความเปลี่ยนแปลงที่น่าจะเป็นไปตามข้อมูลหรือสมมุติฐาน หรือให้ศึกษาวิเคราะห์และสรุปเหตุผลอย่างอื่นซึ่งจะทดสอบความสามารถอย่างใดอย่างหนึ่งหรือหลายอย่างก็ได้

**(2) วิชาภาษาไทย (คะแนนเต็ม 25 คะแนน)**

เป็นการสอบความรู้และความสามารถในการใช้ภาษา โดยการให้สรุปความและหรือตีความจากข้อความสั้นๆ หรือบทความและให้พิจารณาเลือกใช้ภาษาในรูปแบบต่างๆ จากคำหรือกลุ่มคำ ประโยคหรือข้อความสั้นๆ หรือให้ทดสอบโดยการอย่างอื่นที่เหมาะสมกับการทดสอบความรู้ความสามารถดังกล่าว

**(3)** **วิชาความรู้พื้นฐานในการปฏิบัติราชการ (คะแนนเต็ม 50 คะแนน)**

เป็นการสอบความรู้เกี่ยวกับกฎหมายระเบียบบริหารราชการแผ่นดิน กฎหมายว่าด้วยการจัดตั้งและอำนาจหน้าที่ขององค์การบริหารส่วนตำบล กฎหมายกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น กฎหมายระเบียบบริหารงานบุคคลส่วนท้องถิ่น ระเบียบงานสารบรรณ และการบริหารกิจการบ้านเมืองที่ดี

**2. ภาคความรู้ความสามารถเฉพาะสำหรับตำแหน่ง (ภาค ข) (คะแนนเต็ม 100 คะแนน)**

เป็นการสอบโดยข้อสอบภาคปฏิบัติ โดยผู้สมัครสอบในตำแหน่งใดต้องสอบวิชาเฉพาะตำแหน่งนั้น

**2.1 ตำแหน่ง พนักงานขับรถยนต์ (ผู้มีทักษะ)**

**เรื่องที่สอบ**

สอบภาคปฏิบัติขับรถยนต์ส่วนกลาง

**3.** **ภาคความเหมาะสมกับตำแหน่ง (ภาค ค) (คะแนนเต็ม 100 คะแนน)**

เป็นการประเมินบุคคลเพื่อพิจารณาความเหมาะสมกับตำแหน่งหน้าที่จากประวัติส่วนตัว ประวัติการศึกษา ประวัติการทำงานและพฤติกรรมที่ปรากฏทางอื่นของผู้เข้าสอบและจากการสัมภาษณ์ ทั้งนี้ อาจใช้วิธีการอื่นใดเพิ่มเติมอีกก็ได้เพื่อพิจารณาความเหมาะสมในด้านต่าง ๆ เช่น ความรู้ที่อาจใช้เป็นประโยชน์ในการปฏิบัติงานในหน้าที่ ความสามารถ ประสบการณ์ ท่วงทีว่าจา อุปนิสัย อารมณ์ ทัศนคติ จริยธรรมและคุณธรรม การปรับตัวเข้ากับผู้ร่วมงาน รวมทั้งสังคมและสิ่งแวดล้อม ความคิดริเริ่มสร้างสรรค์ ปฏิภาณ ไหวพริบและบุคลิกภาพอย่างอื่น เป็นต้น